  Туспуктэм: vk.com (Я ЛЮБЛЮ ЛУДОРВАЙ) Майя Бывальцева 0+ «Лудорвай» музей-заповедникын «Страна отцов» адӟытон ужаны кутскиз. Со кунмылэсь историзэ гажан мылкыд кылдытонэ ӧръям «Роль России в мире» огъяросси ӵектос улсын радъямын, ивортӥз ужъюртлэн пресс-службаез. Адӟытон этнографъёсын, туспуктӥсьёсын, операторъёсын, ӵектослэн кураторъёсыныз Удмуртилэн пӧртэм ёросъёсаз экспедиос дыръя люкам материалъёс вылын кылдытэмын. Аспӧртэм туспуктэмъёсын но видеоын кырӟанъёс, сяме пырем эктонъёс, йылол гуръёс, вераськонъёс пыртэмын. Бичет 2,5 сюрс пала снимокъёсты но 10 часлэсь трос видеоматериалъёсты огазея. Адӟытонын «Энциклопедия народов России» интернет ӵектослэн пичи люкетэз возьматэмын. Материалъёс удмуртъёслэн, ӟучьёслэн, бигеръёслэн, бесерманъёслэн лулчеберетсылы но улон-вылонзылы сӥземын. Лымшор удмуртъёсын Дэри ёросысь Изгуртысь ваем материалъёс тодмато, уйпал удмуртъёс Глаз ёросысь Чебершур (Парзи) черкогуртын улӥсьёс пыр возьматэмын. Шер пумиськылӥсь материалъёсты Юкаменск ёросысь Шамардан гуртысь бесерманъёс дорын люказы. Чупчипал бигеръёслэн улон-вылонзы Балезино ёросысь Кестым гуртын улӥсьёс пыр усьтэмын. Ӟуч старообрядецъёс сярысь материалъёс Балезино ёросысь Сергино черкгуртысь вайизы. Адӟытон 3-тӥ пӧсьтолэзёзь ужалоз. Тодэ вайытом, 8-тӥ инвожое Шарканысь шаертодонъя музейын «Лудорвай» музей-заповедниклэн фондъёсысьтыз удмуртъёслэн крезьгуро инструментъёсынызы адӟытон усьтозы.  Тегъёс: адӟытон удмуртъёс бесерманъёс бигеръёс ӟучьёс Лудорвай Удмуртия  